text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 4 декември 2014 година
  за публикуване на данните за стандарт EN 15649-2:2009+A2:2013 относно артикули за свободно време, използвани за плуване във вода, и стандарт EN 957-6:2010+A1:2014 относно стационарни съоръжения за тренировка в Официален вестник на Европейския съюз съгласно Директива 2001/95/ЕО на Европейския парламент и на Съвета
  (текст от значение за ЕИП)
  (2014/875/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
  като има предвид, че:
  (1)
  В член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
  (2)
  Съгласно член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите рискове, обхванати от приложимите национални стандарти, когато той е в съответствие с националните стандарти, с които се транспонират европейските стандарти, данните за които са били публикувани от Комисията в Официален вестник на Европейския съюз в съответствие с член 4, параграф 2 от посочената директива.
  (3)
  Съгласно член 4, параграф 1 от Директива 2001/95/ЕО европейски стандарти се изготвят от европейските организации за стандартизация след възлагане на мандат от Комисията.
  (4)
  Съгласно член 4, параграф 2 от Директива 2001/95/ЕО Комисията следва да публикува данните за тези стандарти.
  (5)
  На 21 април 2005 г. Комисията прие Решение № 2005/323/ЕО (2) относно изисквания за безопасност, на които трябва да отговарят европейските стандарти за артикули за свободно време, използвани за плуване във вода.
  (6)
  На 6 септември 2005 г. Комисията възложи мандат М/372 на европейските организации за стандартизация за изготвянето на европейски стандарти, насочени към основните рискове, свързани с артикули за свободно време, използвани за плуване във вода, а именно: удавяне или почти удавяне, други рискове, свързани с проектното решение на продукта, включително отнасяне от течението или вятъра, невъзможност лицето, ползващо продукта, да се държи за него, падане отвисоко, заклещване или заплитане над или под повърхността на водата, внезапна загуба на плавателност, преобръщане, термичен шок, рискове, свързани със самото използване, като сблъскване и удар, и рискове, свързани с ветрове, течения, приливи и отливи.
  (7)
  Европейският комитет по стандартизация прие серия европейски стандарти EN 15649 (части 1 - 7) за артикули за свободно време, използвани за плуване във вода, в изпълнение на мандата, възложен от Комисията. На 18 юли 2013 г. Комисията прие Решение за изпълнение 2013/390/ЕС (3), с което бе утвърдено, че европейските стандарти EN 15649, части 1 - 7, за артикули за свободно време, използвани за плуване във вода, са в съответствие с общото изискване за безопасност на Директива 2001/95/ЕО по отношение на рисковете, които обхващат, и бе решено данните за тези стандарти да бъдат публикувани в серия C на Официален вестник на Европейския съюз.
  (8)
  Впоследствие Европейският комитет по стандартизация изготви нова редакция на европейския стандарт EN 15649-2:2009+A2:2013 за артикули за свободно време, използвани за плуване във вода.
  (9)
  Европейски стандарт EN 15649-2:2009+A2:2013 попада в обхвата на мандат M/372 и е в съответствие с общото изискване за безопасност на Директива 2001/95/ЕО. Поради това следва данните за този стандарт да се публикуват в Официален вестник на Европейския съюз.
  (10)
  На 27 юли 2011 г. Комисията прие Решение 2011/476/ЕС (4) относно изискванията за безопасност, на които трябва да отговарят европейските стандарти за стационарни съоръжения за тренировка.
  (11)
  На 5 септември 2012 г. Комисията възложи мандат М/506 на европейските организации за стандартизация за разработване на европейски стандарти относно стационарни съоръжения за тренировка. Изискваше се в тези стандарти да се следва принципът, че при нормални, разумни и предвидими условия на употреба рисковете от наранявания или от увреждане на здравето и застрашаване на безопасността следва да се минимизират от проектното решение или предпазните средства на уредите.
  (12)
  Европейският комитет по стандартизация прие европейски стандарти серия EN 957 (части 2 и 4 - 10) и европейски стандарт EN ISO 20957, част 1. Тези стандарти попадат в обхвата на възложения от Комисията мандат.
  (13)
  На 13 юни 2014 г. Комисията прие Решение за изпълнение 2014/357/ЕС (5), с което бе утвърдено, че европейски стандарти серия EN 957 (части 2 и 4 - 10) относно стационарни съоръжения за тренировка са в съответствие с общото изискване за безопасност на Директива 2001/95/ЕО по отношение на рисковете, които обхващат, и бе решено данните за тези стандарти да бъдат публикувани в серия C на Официален вестник на Европейския съюз.
  (14)
  Впоследствие Европейският комитет по стандартизация изготви нова редакция на европейския стандарт EN 957-6:2010+A2:2014 за стационарни съоръжения за тренировка.
  (15)
  Европейски стандарт EN 957-6:2010+A1:2014 попада в обхвата на мандат M/506 и е в съответствие с общото изискване за безопасност на Директива 2001/95/ЕО. Поради това следва данните за този стандарт да се публикуват в Официален вестник на Европейския съюз.
  (16)
  Мерките, предвидени в настоящото решение, са в съответствие със становището на комитета, създаден с Директива 2001/95/ЕО,
  ПРИЕ НАСТОЯЩОТО РЕШЕНИЕ:
  Член 1
  Данните за посочените по-долу стандарти се публикуват в серия С на Официален вестник на Европейския съюз:
  а)
  EN 15649-2:2009+A2:2013 „Артикули за свободно време, използвани за плуване във вода - част 2: Информация за потребителите“;
  б)
  EN 957-6:2010+A1:2014 за „Стационарни съоръжения за тренировка - част 6: Бягащи пътеки. Допълнителни специфични изисквания за безопасност и методи за изпитване“.
  Член 2
  Настоящото решение влиза в сила на двадесетия ден след публикуването му в Официален вестник на Европейския съюз.
  Съставено в Брюксел на 4 декември 2014 година.